Ministri i Brendshëm, Sandër Lleshaj në kuadër të luftës kundër kanabisit ka zhvilluar pasditen e sotem një takim me dyert e mbyllura në Berat.
Ai është takuar me drejtuesit e lartë të Policisë në Berat ku ka evidentuar problematikën me fenomenin e kultivimit të narkotikëve në Skrapar.
Sipas tij zona e Skraparit mbetet problematike dhe u ka bërë vërejtje efektivëve që janë implikuar në aktivitetin e paligjshëm.
"Probleme të shtuara në lidhje me këtë fenomen të kultivimit të narkotikëve kemi pasur në zonën e Skraparit dhe këto probleme janë evidentuar nga DPV-ja e Beratit dhe jo nga Komisariati i Policisë Skrapar. Ne kemi vërejtje për efektivët e policisë Skrapar,ku kemi dhënë vërejtje pasi ka pasur implikime në nivele të ndryshme.
Për ata që i gënjen mendja se mund të përfshihen në veprimtarinë kriminale të kultivimit të lëndëve narkotike,ta harrojnë,ne do ti godasim me struktura të mirëorganizuara"-ka thënë Lleshaj.
Në fund Lleshaj u ka bërë thirrje qytetarëve të Beratit të respektojnë masat ndaj COVID-19 dhe të mbrohen.